NÁVRH NA ÚPRAVU REGULOVANÝCH CIEN K 1. 1. 2002

Vláda v rokoch 1998-2000 rozhodla o štyroch výrazných zvyšovaniach cien regulovaných tovarov a služieb. Ceny sa zvyšovali v januári a júli 1999 a  vo februári 2000 a 2001.  Cieľom týchto opatrení bolo narovnať nerovnováhy, ktoré boli spôsobené mnohoročným  odkladaním zvyšovania regulovaných cien počas pôsobenia predchádzajúcich vlád. Výsledkom takéhoto vývoja v rokoch 1993-1998  bola reálna hrozba finančného kolapsu viacerých prirodzených monopolov, pretože tieto podniky predávali tovary a služby hlboko pod výrobné náklady. 

Doterajšie zvyšovania regulovaných cien naplnili svoj účel. Zvýšenými cenami sa podarilo odvrátiť finančný kolaps viacerých podnikov najmä v energetike a doprave. Znížený domáci dopyt, ktorý bol tiež výsledkom zvýšenia regulovaných cien, zároveň výraznou mierou prispel k zníženiu deficitu bežného účtu platobnej bilancie a celkovej stabilizácii slovenskej ekonomiky. 

V súčasnosti sa pripravujú v oblasti prirodzených monopolov zásadné zmeny, ktoré sa budú realizovať najmä v priebehu tohto,  a čiastočne aj nasledujúceho roku. V tomto období  príde k privatizácii plynárenstva, autobusovej dopravy, vodárenstva a začne privatizácia energetiky. V oblasti prirodzených monopolov bude významne napredovať liberalizácia. 

Na začiatku reformného procesu v oblasti prirodzených monopolov príde už v prvej polovici tohto roku k vytvoreniu nového regulačného rámca pre oblasť elektroenergetiky a plynárenstva. Vznikne nezávislý  regulačný orgán, v ktorého kompetencii bude okrem iného aj stanovovanie maximálnych predajných cien elektrickej energie a plynu. Tieto ceny bude regulačný úrad určovať tak, aby maximálne predajné ceny nielen ochraňovali spotrebiteľa, ale aj aby zohľadňovali ekonomicky oprávnené náklady a primeraný zisk predávajúceho. 

Hoci regulované ceny sa po ich opakovanom zvýšení v predchádzajúcich rokoch významne priblížili cenám nákladovým, v niektorých prípadoch, najmä pri plyne, sú súčasné predajné ceny stále významne nižšie. Tento stav je spôsobený najmä prudkým nárastom cien ropy a plynu na svetových trhoch a tiež poklese kurzu eura a koruny voči americkému doláru, za ktorý sú energetické suroviny nakupované. 

Štát, ako vlastník rozhodujúcich prirodzených monopolov má záujem na tom, aby bol proces dosiahnutia nákladových cien postupný a prebiehal podľa presne stanoveného harmonogramu.  Práce na príprave tohto harmonogramu v súčasnosti už prebiehajú a vláda ho definitívne schváli v rámci privatizačného procesu jednotlivých podnikov.   

Keďže pre kvalitnú prípravu  štátneho rozpočtu, rozpočtu celého okruhu verejných financií a tiež menového programu na rok 2002 je potrebné poznať úroveň úprav regulovaných cien pre rok 2002, vláda schváli konkrétnu úroveň deregulácie pre rok 2002 už v procesu prípravy štátneho rozpočtu pre rok 2002, teda v marci alebo apríli 2001.   

Predložený návrh zvyšovania regulovaných cien vychádza z kalendára úprav regulovaných cien, ktorý vláda schválila v máji 1999. K miernemu prerozdeleniu medzi jednotlivými položkami bez významnejšieho vplyvu na celkové zaťaženie domácností a podnikateľov prišlo vzhľadom na  rôzny vývoj ceny vstupov v období od schválenia kalendáru. 
 
Predložený návrh neprináša veľkú diferenciáciu medzi zvyšovaním podstatnej časti regulovaných cien. Na takýto prístup je totiž potrebná  dôkladná analýza ekonomickej oprávnenosti nákladov jednotlivých podnikov. A práve takáto analýza bude jednou z prvých aktivít nového regulačného úradu v druhej polovici roku 2001. Až na jej základe bude môcť regulátor diferencovane určiť maximálne ceny tovarov a služieb, ktoré budú zohľadňovať ekonomicky oprávnené náklady. 

Predložený návrh nerešpektuje návrhy niektorých rezortov, najmä ministerstva hospodárstva a ministerstva dopravy. Tieto rezorty navrhovali podstatne výraznejšie zvyšovanie cien, čo bolo v rozpore s kalendárom úprav regulovaných cien, ktorý vláda schválila v máji 1999.